La Generalitat de Catalunya té competència per a l'elaboració, l'aprovació i l'execució dins el seu territori del Pla per a la completa extensió de la gasificació de Catalunya (PLEGAC).
La Direcció General d'Energia i Mines ha dut a terme una tasca d'anàlisi de les mancances de gasificació rural en el territori i ha estudiat solucions tècniques per resoldre-les i, per altra banda, és necessari conèixer amb antelació suficient les obres promogudes per corporacions locals que amb l'aplicació d'aquests ajuts hagin resolt el quadre de finançament per ser executades.
Per tot això, a proposta de la Direcció General d'Energia i Mines i en exercici de les atribucions legals que m'han estat conferides,
S'obre la convocatòria per a la inclusió d'obres per al subministrament de gas en el medi rural en el Pla per a la completa extensió de la gasificació de Catalunya per a l'any 2003 (PLEGAC-2003).
2.1 S'aproven les bases que hauran de regir aquesta convocatòria, les quals figuren a l'annex 1 d'aquesta Ordre.
2.2 A aquestes bases els són d'aplicació el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
3.1 Els ajuts objecte d'aquesta Ordre s'abonaran amb càrrec a la partida pressupostària 1809 D/760180900/7351, per un import màxim de 350.000,00 euros.
3.2 L'atorgament dels ajuts per a l'any 2003 restarà condicionat a les disponibilitats pressupostàries.
El termini de presentació de sol·licituds i documentació annexa, per a la convocatòria de 2003, serà de trenta dies naturals comptats a partir del dia següent al de la publicació de la present Ordre al Diari Oficial de la Generalitat de Catalunya.
Tramitació i resolució de les subvencions
5.1 Les sol·licituds seran avaluades per la Subdirecció General d'Energia de la Direcció General d'Energia i Mines.
5.2 Les subvencions les atorgarà el director general d'Energia i Mines, per delegació del conseller de Treball, Indústria, Comerç i Turisme.
5.3 La resolució d'atorgament es notificarà, mitjançant correu certificat amb justificant de recepció, individualment als titulars i contindrà l'import de la inversió, la quantia de la subvenció concedida i els terminis de realització del projecte.
Es podran establir condicions tècniques o econòmiques en atenció a la realització del projecte objecte de la subvenció.
5.4 La resolució dictada exhaureix la via administrativa i s'hi podrà interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos, a comptar des de l'endemà de la notificació, sens perjudici que s'hi pugui interposar potestativament recurs de reposició davant el conseller de Treball, Indústria, Comerç i Turisme, en el termini d'un mes a comptar des de l'endemà de la notificació.
5.5 El termini màxim per resoldre i notificar les resolucions de concessió de les subvencions és de sis mesos a partir de la finalització del termini d'admissió de sol·licituds per a aquesta convocatòria.
Un cop transcorregut aquest termini, si no s'ha produït la notificació esmentada, s'entendrà que la sol·licitud és desestimada, per silenci administratiu, d'acord amb el que estableix l'article 3 de la Llei 23/2002, de 18 de novembre, per la qual s'adeqüen els procediments administratius en relació amb el règim de silenci administratiu.
S'haurà de donar publicitat als ajuts atorgats mitjançant l'exposició d'aquests en el tauler d'anuncis de la Direcció General d'Energia i Mines, av. Diagonal, 514, 2a planta, Barcelona.
Quan es tracti d'ajuts superiors a 6.000 euros, s'ha de publicar a més, al Diari Oficial de la Generalitat de Catalunya tot indicant el beneficiari, la quantitat concedida, les finalitats de l'ajut i el crèdit pressupostari al qual s'han imputat, d'acord amb el que disposa l'article 94.6 del Decret legislatiu 3/2002.
Es delega en el director general d'Energia i Mines la resolució de concessió d'ajuts sobre les sol·licituds presentades.
—1 Per als exercicis següents la convocatòria dels terminis de presentació de sol·licituds i justificació de la despesa s'anunciaran mitjançant Ordre del conseller de Treball, Indústria, Comerç i Turisme.
—2 Aquesta Ordre entrarà en vigor l'endemà de la seva publicació en el Diari Oficial de la Generalitat de Catalunya.
Barcelona, 21 de febrer de 2003
Bases per a la inclusió d'obres per al subministrament de gas en el medi rural en el Pla per a la completa extensió de la gasificació de Catalunya.
Podrà ser objecte de l'atorgament d'aquests ajuts la realització d'obres per al subministrament de gas en l'àmbit territorial de Catalunya, per extensió o ampliació de les xarxes de gas natural existents o bé per la nova instal·lació o ampliació de les xarxes locals de gas canalitzat, a partir de dipòsits centralitzats de gas liquat del petroli o de gas natural liquat, en el medi rural que incideixin directament en la millora de la qualitat de vida dels seus habitants o en el desenvolupament dels sectors agrícola i ramader, industrial o de serveis.
El concepte al qual es podrà aplicar l'ajut serà l'execució material de les obres de gasificació.
Les obres podran gaudir d'un ajut de fins al 50% del cost d'execució material.
Excepcionalment, alguna obra seleccionada podrà rebre un ajut d'un 80%, per raó del seu interès social i quan ho permetin les disponibilitats pressupostàries.
S'exclou a tots els efectes l'IVA que gravi el valor d'aquesta execució material.
—4 Realització de les actuacions
Les obres hauran de ser realitzades durant l'any 2003.
—5 Lloc de presentació de les sol·licituds
5.1 Les sol·licituds, realitzades amb el model que figura a l'annex 2 d'aquesta Ordre, s'adreçaran al director general d'Energia i Mines, i s'hauran de presentar a la Direcció General d'Energia i Mines (avinguda Diagonal, 514, 2a planta, 08006 Barcelona) o a les Subdireccions Generals de Treball, Indústria, Comerç i Turisme de les delegacions territorials del Govern de la Generalitat a Girona, Lleida, Tarragona o les Terres de l'Ebre i també de qualsevol de les formes que disposa l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
5.2 L'imprès normalitzat de sol·licitud el facilitarà la Direcció General d'Energia i Mines i a l'adreça d'Internet http://www.gencat.net/dict.
—6 Documentació a presentar amb la sol·licitud
6.1 La sol·licitud realitzada amb el model esmentat s'haurà de presentar per duplicat i haurà d'anar acompanyada, també per duplicat, de l'avantprojecte de la instal·lació, que contindrà: memòria, plànols i pressupost.
6.2 En cas que l'avantprojecte de l'obra ja hagués estat aportat amb una sol·licitud presentada anteriorment, el sol·licitant té dret a no presentar de nou els documents, en aplicació del que preveu l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, i ho farà constar així en la seva sol·licitud.
En aquest cas, els sol·licitants hauran d'esmentar expressament aquest fet i podran annexar, com a documentació, l'actualització del pressupost de l'actuació, si s'escau.
6.3 S'ha d'aportar declaració de les sol·licituds de subvencions relatives al mateix projecte dirigides a la Unió Europea o a qualsevol altra administració o entitat pública estatal o internacional, i, si s'escau, de la concessió de subvencions, relatives al mateix projecte, realitzada per qualsevol de les administracions públiques.
—7 Esmena i millora de la sol·licitud
7.1 Si la sol·licitud no reuneix els requisits establerts als punts anteriors, d'acord amb el que disposa l'article 71.1 de la Llei 30/1992, de 26 de novembre, de règim jurídic de les administracions públiques i del procediment administratiu comú, es requerirà l'interessat per tal que en un termini de 10 dies esmeni la falta o adjunti els documents preceptius, indicant que, si no ho fa així, es podrà considerar que ha desistit de la seva petició i es podrà arxivar sense cap més tràmit.
7.2 L'òrgan competent podrà demanar al sol·licitant la modificació o millora voluntària dels termes de la sol·licitud, deixant constància en la tramitació del procediment.
Es podran donar ajuts a aquelles obres la viabilitat de les quals hagi estat estudiada per la Direcció General d'Energia i Mines si bé no s'han pogut subvencionar en l'exercici anterior a l'actual i aquelles la realització de les quals estigui prevista per aquest any 2003.
A l'hora de valorar les sol·licituds presentades es tindran en compte els següents criteris:
a) Obres la viabilitat de les quals hagi estat estudiada per la Direcció General d'Energia i Mines en el marc dels estudis de necessitats realitzats i d'acord amb els consells comarcals o corporacions locals afectats.
b) Obres que gasifiquin habitatges de primera residència que no estiguin gasificats.
Addicionalment es podran tenir en compte altres criteris que conjunturalment sigui adient aplicar, malgrat no apareguin específicament consignats en aquesta base.
L'ajut proposat es comunicarà al sol·licitant en el cas que sigui diferent al que va demanar, per tal que, en un termini de deu dies hàbils, pugui formular les consideracions que cregui adients.
Si abans de la finalització d'aquest termini el peticionari manifesta la seva decisió de no formular-les, es tindrà el tràmit per realitzat.
10.1 És un requisit necessari per percebre subvencions de la Generalitat el compliment per part dels beneficiaris de les seves obligacions tributàries davant la Generalitat.
La Tresoreria ha de comprovar, amb caràcter previ al pagament de les subvencions o les bestretes, aquest compliment i, en cas contrari, s'inicia el procediment de compensació dels crèdits a percebre pel beneficiari a cobrir els deutes pendents.
10.2 El lliurament de la subvenció concedida s'efectuarà una vegada s'hagi justificat el compliment de la finalitat d'aquesta.
11.1 El titular de l'ajut haurà de justificar, mitjançant una certificació d'obra que contindrà la relació d'unitats d'obra emprades valorades amb el document "Preus indicadors per al PLEGAC" de l'exercici corresponent, que es posarà a disposició dels sol·licitants, la despesa per a la qual va sol·licitar aquest ajut, com a màxim el 31 de desembre de 2003.
11.2 El director general d'Energia i Mines podrà prorrogar excepcionalment, d'ofici o a instància del beneficiari de la subvenció, el termini de justificació de la despesa si concorren circumstàncies que així ho aconsellin i sense que suposi la pròrroga en l'execució de les activitats i/o inversions.
Serà procedent la revocació de la subvenció atorgada en els casos en què el beneficiari no justifiqui la despesa realitzada en el termini corresponent.
12.1 Si els titulars no compleixen les condicions d'atorgament de la subvenció per causes que els siguin directament imputables, la subvenció es reduirà en proporció a l'incompliment esmentat, sens perjudici que l'òrgan concedent en disposi la revocació total en cas de no poder assolir els objectius de la subvenció.
12.2 Es podrà modificar la resolució de concessió en el cas d'alteració de les condicions o de l'obtenció concurrent d'altres ajuts.
12.3 L'incompliment de les obligacions imposades al beneficiari queda sotmès al règim d'infraccions i sancions regulat per la secció cinquena del capítol IX del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
Els beneficiaris dels ajuts resten obligats a facilitar tota la informació que els sigui requerida pels òrgans de control de l'Administració, d'acord amb el que preveu l'article 92.2.h) del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
Sol·licitud d'inclusió d'obres per al subministrament de gas en el medi rural en el Pla per a la completa extensió de la gasificació de Catalunya.
Tipus de gasificació: (extensió o ampliació de la xarxa de GN o bé nova instal·lació o ampliació d'una xarxa local de GN o GLP).
Nom de l'emplaçament: (nuclis, masies, paratges i termes municipals afectats).
Tipus d'emplaçament: (habitatges, explotacions agrícoles,...).
Tipus d'ocupació: (permanent, temporal, esporàdica...).
Característiques tècniques i econòmiques:
Descripció de la xarxa (xarxa de GN o xarxa local de GN o GLP, longitud, diàmetres,...).
Descripció dels dipòsits centralitzats de GLP o GN.
Pressupost total de la inversió.
La documentació que s'esmenta en el punt 6 de les bases de la convocatòria.
(Data i signatura del sol·licitant).